Andrej Nebb

Andrej Nebb (egentlig Andrzej Paweł Dziubek; født 1954) er en polsk-norsk musiker og kunstner.

Han flyttet tilbake til Polen i 1997.

 Liv og karriere 
I 1970 flyktet Nebb fra Zakopane til Norge via Tsjekkoslovakia og Østerrike. På dette tidspunktet var han en stor tilhenger av Jimi Hendrix og planen var egentlig å dra til USA for å bli gitarist. Vietnamkrigen fikk ham imidlertid til å endre mening, og han fikk i stedet opphold i Norge. 

I Norge ble han blant andre kjent med Ludvig Eikaas, og han begynte etter hvert på Kunstakademiet. I denne perioden var Nebb ikke musikalsk aktiv, men han startet gruppen Berlin Band da pønk- og new wave-bølgen kom. Berlin Band ser ut til å ha spilt sammen relativt kort tid, og det finnes ikke mye dokumentasjon, hverken opptak, bilder eller presseklipp.

I 1978 møtte han Ola Snortheim som han startet bandet Pull Out med. Andre musikere i Pull Out var Volker Zibell (senere The Cut) på keyboards og Kikkan Fossum (senere Plann). Pull Out fikk en del presseomtale, blant annet en forside i musikkavisen Nye Takter i 1979 som førte til at journalist Jan Arne Handorff ble tildelt medlemskap i Norsk Dusteforbund for formuleringer som «avant-rullende firfislesprang». 

Etter at Pull Out gikk i oppløsning hentet Nebb og Snortheim inn Jørn Christensen og startet bandet De Press, som ga ut 3 LP-er, 2 7" og 1 12" EP før de gikk i oppløsning i 1983, mye på grunn av samarbeidsproblemer mellom Nebb og øvrige medlemmer.Hjemmeside om Langsomt mot Nord 

Allerede før De Press ble oppløst var Nebb i gang med bandet Holy Toy i samarbeid med Bjørn Sorknes. Mens De Press hadde spilt relativt fengende Punk/nyveiv, var Holy Toy et langt mer eksperimentelt band. Holy Toy holdt det gående til 1989, men Nebb ga også ut andre plater, hvorav den mest kjente er Fjøse fra 1987, som opprinnelig ble utgitt på 7", med en medfølgende 12" trykket på smergelstein. Sammen med Aud Vikør fikk han Spellemannprisen 1989 i klassen cover for omslaget til Holy Toys album Dummy Cruise Missile Wanted.Stavanger Aftenblad 22. januar 1990 side 22: «Vinnerne»  

I 1990 ble De Press gjenforent, og holdt det gående i tre år før samarbeidet igjen ble for vanskelig. I denne perioden hadde de en studio-session som resulterte i hele 60 innspilte låter. De Press, Kjøtt og The Aller Værste! turnerte i Polen  i 1981, og spilte blant annet på Leninverftet i Gdańsk, men det var særlig etter regimeskiftet i 1989 at De Press gjorde seg gjeldende på hitlistene Polen. Nebb spilte inn flere plater under De Press-navnet, først og fremst beregnet på et polsk marked. På denne tiden åpnet han også sitt eget galleri i Oslo.

I 1995 ga Nebb ut sin første soloplate, Blagism, en coverversjon av Bruce Haacks album Electric Lucifer (1970), uten at Haack ble kreditert på utgivelsen. I 1998 kom CD-en  Natural der Nebb sang på norsk, noe han tidligere bare hadde gjort på to sanger fra De Press' Lars Hertervig-12" og tre fra Fjøse. Han sto selv bak de fleste tekstene, men tre av dem var basert på dikt av Tor Jonsson. Kvite Fuglar (2000) inneholder utelukkende av Jonsson-tekster. I 2005 ble De Press gjenforent i Norge, dog kun med Nebb fra originalbesetningen og uten de øvrige opprinnelige bandmedlemmenes velsignelse. Året etter kom plata Rekyl, og også her har benyttet Nebb benyttet seg av dikt av Tor Jonsson.

Nebb har også utgitt en rekke album og EP-er i Polen; disse har ikke vært markedsført i Norge. De består til dels av materiale som har blitt til overs fra De Press-innspillinger fra 1990-92. 

Nebb har stort sett opptrådt som frontfigur, han har ikke backet andre artister og har ikke mange gjesteopptredener bak seg. Noen unntak er koring på to låter på debutalbumet med Kikkan Fossums gruppe Plann og en gjesteopptreden for Holy Toy-kollega Lars Pedersens When i 1994.  

Nebb bor i dag både i Norge og i Polen, alt etter hva han jobber med.

 Referanser 

 Eksterne lenker 

 Artikkel om Andrej Nebb i Dag og Tid
 Artikkel i den polske avisen Gazeta Wyborcza

Kategori:Polakker
Kategori:Polske bassister
Kategori:Polske sangere
Kategori:Performancekunstnere
Kategori:Vinnere av Spellemannprisen
Kategori:Personer fra Nowy Targ fylke